Lunárny modul Apollo

Lunárny modul Apollo (angl. Apollo Lunar Module; skratka: LM), pôvodne označovaný ako lunárny výsadkový modul (angl. Lunar Excursion Module; skratka: LEM), bol mesačný pristávací modul použitý v americkom programe Apollo, ktorý bol špeciálne určený na pristátie na Mesiaci, ubytovanie astronautov a na spätný štart na obežnú dráhu Mesiaca. Vzhľadom na rozdielne podmienky Mesiaca a Zeme išlo o samostatný modul, do ktorého astronauti prestupovali až v blízkosti Mesiaca. Pristávací modul nebol určený na lety v atmosfére a z toho dôvodu sa nikdy nevracal na Zem. Po jeho použití astronauti znova prestúpili do veliteľského modulu. V rámci programu Apollo sa použil lunárny modul pre dvojčlennú posádku (tretí člen posádky zostával na obežnej dráhe Mesiaca vo veliteľskom module). Americký lunárny modul prvýkrát letel počas misie Apollo 9, ale pri tomto lete bol testovaný len na obežnej dráhe Zeme. Na obežnej dráhe okolo Mesiaca sa odskúšal pri lete Apollo 10. Prvé pristátie s ľuďmi na Mesiaci potom absolvoval s misiou Apollo 11. Pri lete Apollo 13 došlo k zlyhaniu kozmickej lode a astronauti použili pripojený lunárny modul Aquarius ako záchranný čln (zdroj energie, kyslíka, ...) počas obletu Mesiaca a letu späť k Zemi. Pozri aj lunárny modul mesačný pristávací modul Iné projekty Commons ponúka multimediálne súbory na tému Lunárny modul Apollo Zdroj Tento článok je čiastočný alebo úplný preklad článku Lunární modul na českej Wikipédii.